Predkladacia správa

         Na základe uznesenia vlády SR č. 332 z 3. apríla 2002 predkladá Ministerstvo zahraničných vecí každoročne ako  gestor poskytovania rozvojovej pomoci, informáciu o oficiálnej rozvojovej pomoci (ODA) poskytnutej SR v roku 2005 (ďalej len informácia).

Rovnako je Ministerstvo zahraničných vecí SR viazané uznesením č. 552 z 2. júla 2003 bodu B.8. zabezpečiť vykazovanie finančných memoránd Národného programu oficiálnej rozvojovej pomoci, ktoré je súčasťou predkladaného materiálu. Ide o dve finančné memorandá a im zodpovedajúce komponenty - Bratislava Belehrad Fond, z ktorého sú financované projekty pre Srbsko a Čiernu Horu a Trustový fond UNDP pre ďalších 12 teritoriálnych priorít slovenskej ODA. Informácie o použití finančných prostriedkov oboch komponentov sú uvedené v ich výročných správach.
          
         Informácia za rok 2005 je spracovaná z podkladov ústredných orgánov štátnej správy (uznesenie č. 332/2002). 
         Objem poskytovanej ODA dosiahol v roku 2005  výšku 1 739 551  tis. Sk, čo predstavuje podiel 0,12 % z HDP vytvoreného SR v roku 2005. V porovnaní  s rokom 2004, keď ODA činila 913 997 tis. Sk, ide  o nárast   825 554 tis. Sk.
 
Uvedený nárast bol spôsobený predovšetkým:

- započítaním časti odpustených dlhov rozvojovým krajinám (Sudán, Afganistan, Irak, Albánsko) v objeme 527 300 tis. Sk

- zvýšením príspevku do rozpočtu EÚ, ktorý možno vykazovať ako ODA. 
  V absolútnom vyjadrení ide o sumu 697 797 tis. Sk (nárast v porovnaní s rokom 2004  
        o 286 000 tis. Sk)
  
         Napriek výraznému rastu ODA Slovensko stále zaostáva za cieľom, ktorý stanovila Európska rada v júni 2005. Na základe záverov rady sa majú nové členské štáty EÚ snažiť dosiahnuť podiel ODA na HDP v roku 2010 vo výške 0,17%  a  v roku 2015 vo výške 0,33%. 

Predkladaný materiál nemá finančný vplyv na verejné financie, nemá ekonomický a environmentálny vplyv, ani vplyv na zamestnanosť a podnikateľské  prostredie.